  Виталий Пронин Воргоронлы 90 арес ни ке но, со котьку чидатэк возьма 9-тӥ куартолэзез Вормон парадэ потон понна.Вормон нуналэз матэктӥзы 30 пала миллион совето ожгарчиос. Совето Союзын ӧй вал одӥг но семья, кудӥзлэн улоназ ож пытьы кельтытэк кылиз. Ижын улӥсь Владимир Григорьевич Гурьянов понна Вормон Нунал - валтӥсез праздник.Воргоронлы 90 арес ни ке но, со котьку чидатэк возьма 9-тӥ куартолэзез Вормон парадэ потон понна. Праздник нуналэ дӥся яратоно костюмзэ, бырттылэ бордаз медальёссэ.- Таиз - ож мышкын тыршеме понна, таиз - Удмуртилэн Дано кунмуртэз шуыса, таиз - Мувӧй но газ поттон удысъёсысь Россиысь дано ужась шуыса, мукетъёсыз юбилейноесь, - гадь вылысьтыз медальёссэ возьматъяса, вера Владимир Григорьевич.Со вордӥськем Татарстанысь Елабуга карын. Быдӟым ож кутскыку, солы 10 арес гинэ тырмем вылэм ай.- Атайёсмес, агайёсмес, апайёсмес соку ик нуизы фронтэ, - тодаз вае В. Гурьянов. – Ожлэн нырысетӥ нуналъёсаз ик урамъёсын «Вань калыкез куриськом Родинамес утьыны» кылъёсын щитъёс кылдылӥзы. Но калык султӥз, огазеяськиз огъя тушмонлы пумит. Милемыз, 12-15 аресъем пиналъёсыз, атайёсмес воштыны косизы заводъёсын. Мон Елабугаысь заводын снарядъёс лэсьтыны юрттӥськи. Завод дугдылытэк ужаз, ми суткаосын пыд йыламы сылӥмы. Ӝук суткалы огпол гинэ позьтӥзы. Кезьыт, сютэм аръёс вал соку. Кӧтъёсмы, сютэм улыса, тордыло вал. Уноез ужан интыязы ик кулылӥзы. Но мукет сямен уг луы вал - ми ужамы ож вылэ, асьме атайёсмы понна.В. Гурьяновлэн Быдӟым оже кошкиз атаез но 23 но 25 аресъем 2 агайёсыз. Атаезлы берытскыны кылдӥз ик, но мур яраосыз кема улыны ӧз сётэ – бертэм бераз кӧня ке нунал ортчыса со улонысь кошкиз. Агайёсызлы бертыны ӧз кылды.Владимир Григорьевичен ӵош ож мышкын Быдӟым Вормонэз матэктӥз солэн анаез но.- Со больницаын ужа вал. Война кутскем бере соос доры дугдылытэк сӧсырмемъёсты вайылыны кутскизы, анае уен-нуналэн ожгарчиослэн улонъёссы понна сюлмаськиз, - тодаз вае Владимир Григорьевич.Быдӟым Вормонэз со дораз пумитаз.- Со нуналэ ваньзы отчы-татчы шумпотыса бызьылӥзы, урам тыр черекъязы, ог-огзэс ӟыгыръязы-чупазы - сыӵе бадӟым шуд со вал! - вера В. Гурьянов.18 арес тырмемез бере Владимир Григорьевич армие ветлӥз, эскериз Китаен кунгожез. Отысь бертыса, интыяськиз мувӧй поттон удысэ. Нырысь тыршиз Елабугаын, нош 1970-тӥ арын сое ыстӥзы Иже.- Мон вал Удмуртиысь нырысетӥ скважинаез гудӥсьёс пӧлын, - данъяськыса вера Владимир Григорьевич. – Собере татчы ик улыны кыли. Табере Ижын уло нылпиосы, внукъёсы.Елена Рябина Туспуктӥз Е. Рябина  